Sremska oblast
Sremska oblast je bila administrativna jedinica Kraljevine Srba, Hrvata i Slovenaca. Postojala je od 1922. do 1929. godine. Administrativni centar oblasti je bio Vukovar.

Istorija 
Kraljevina Srba, Hrvata i Slovenaca je osnovana 1918, i prvobitno je bila podeljena na pokrajine, koje su se delile na okruge i županije. Godine 1922, umesto dotadašnjih, započeto je formiranje novih administrativnih jedinica i zemlja je podeljena na 33 oblasti. Pre 1922, teritorija Sremske oblasti je bila organizovana kao Sremska županija. Godine 1929, 33 oblasti su zamenjene sa 9 banovina, a područje Sremske oblasti je podeljeno između Dunavske banovine, Drinske banovine i Uprave grada Beograda.

Geografija 
Sremsku oblast činilo je područje Srema. Ova oblast se graničila sa Beogradskom oblašću na istoku, Bačkom oblašću na severu, Osiječkom oblašću na zapadu, Vrbaskom oblašću na jugozapadu, kao i sa Tuzlanskom, Podrinjskom i Valjevskom oblašću na jugu.

Demografija 
Prema popisu stanovništva iz 1921. godine, svi srezovi i gradovi ove oblasti su imali većinsko stanovništvo koje je govorilo srpski ili hrvatski. U smislu, veroispovesti, 7 istočnih i centralnih srezova (Ilok, Irig, Ruma, Mitrovica, Stara Pazova, Šid, Zemun) su imali većinsko pravoslavno stanovništvo, dok su 3 zapadna sreza (Vukovar, Vinkovci, Županja) imali većinsko katoličko stanovništvo.

Administrativna podela 
Oblast su činili sledeći srezovi:
 Vinkovci,
 Vukovar,
 Županja,
 Zemun,
 Ilok,
 Irig,
 Mitrovica,
 Ruma,
 Stara Pazova,
 Šid.
Pored ovih srezova, nekoliko gradova u oblasti je imalo poseban status:
 Zemun,
 Mitrovica,
 Petrovaradin,
 Sremski Karlovci.

Veći gradovi 
Veći gradovi u sastavu oblasti bili su:
 Vinkovci
 Vukovar
 Zemun
 Inđija
 Mitrovica
 Ruma

Zemun, Inđija, Ruma i Mitrovica se danas nalaze u sastavu Srbije, dok se Vinkovci i Vukovar nalaze u sastavu Hrvatske.

Literatura 
 Istorijski atlas, Geokarta, Beograd, 1999.
 Istorijski atlas, Intersistem kartografija, Beograd, 2010.

Vidi još 
 Srem
 Kraljevina Srba, Hrvata i Slovenaca
 Bačka oblast
 Beogradska oblast
 Podunavska oblast

Spoljašnje veze 
 Mapa oblasti
 Mapa oblasti 
 Mapa oblasti 

Kraljevina Jugoslavija
Istorija Srema
Istorija Beograda
Istorija Vojvodine
Istorija Srbije
Povijest Hrvatske